נחמן גרשונוביץ

נחמן גרשונוביץ (נולד ב-1982) הוא סופר ישראלי חרדי.

 ביוגרפיה 
גדל בקהילת ברסלב, בצעירותו למד בישיבה קטנה פני משה בבית מאיר אך עזב אותה במהירות. עבר בכמה מוסדות עד שהגיע לבית ספר בכפר חב"ד. בגיל 15 עבר לישיבתו של הרב בועז נקי, בהמשך עבר לישיבת זוועהיל שם כתב את ספרו הראשון השליח מנבצ'יק, בגיל 18 עבר לאשדוד.

בגיל 23 נישא לרות רייכמן שהייתה בת 16 באותה עת.

גרשונוביץ פרסם מספר ספרים תחת שמות שונים כ"נחמנוביץ", "נח יהלום" ו"ג. תבור" בהוצאות שונות (הוצאת פנתר, הוצאת קולמוס ועוד). כמו כן הוא פרסם מאמרים ו"סדרות מתח" בעיקר ברשת האינטרנט, בעיתונים שעה טובה והשבוע, ובירחון זמן. פרסם מאמרים בנושאי מדע באתר הידען וסקירות תוכנה באתר ynet.

בינואר 2017 הוציא גרשונוביץ ספר אוטוביוגרפי בשם "הייתי חיית מחמד של השטן", העוסק בסיפור חייו. בספר זה טוען גרשונוביץ למסכת חיים שכללה ניצול מיני וכלכלי על ידי אדם המכונה "הילל בן שחר" ונמשכה יותר מ־20 שנה. בספרו גרשונוביץ אינו מגלה את זהות המנצל, אלא כותב שהוא מצוין על ספריו כעורך. גרושתו של גרשונוביץ, רות רייכמן-גרשונוביץ, הזכירה את זהותו במספר פרסומים ברשתות החברתיות. הספר נמכר במהדורה מודפסת וכן במהדורה דיגיטלית.

מבין ספריו
סדרת "הסוכן האוניברסלי 003"
 השליח מנבצ'יק, יצא ב-1999 תחת השם נח יהלום.
 מאזן אימה, יצא ב-2007.
 רעל בבית הלבן, ב-2021.

סדרת "ושמחת בחייך"
 ושמחת בחייך הראשון - 2001 (מהדורה ראשונה).
 ושמחת בחייך 2 וחצי - 2006.
 ושמחת בחייך 3 ס"מ - 2011.
 ושמחת בחייך 4 "סניפטס" - 2021

סדרת "פתח מילוט"
שמאל|450px|ממוזער|אחת מסדרות ספריו
 חלק ראשון - תופת (יצא ב-2007) עלילה - מתוך מניעים לא ברורים מנסה דניס קוי מונטגומרי, מנהל מחלקה באן.אס.איי, לצוד בחור ישיבה בשם מנדי גולד. הוא שולח את הארי בראון, שהוא במקרה גם בן דוד של מנדי, לצורך משימה זאת. הארי מנסה לפתות את מנדי אל העולם הגדול ומשתמש לשם כך בחלקו של אביו שבחר בחיי עוני במקום לעסוק בעבודה מכניסה. מנדי טס עם הארי לארצות הברית וביוזמתה של אמו משאיר מכתב לאביו בו הוא מבקש שלא יחפש אחריו. בדרכם אל שדה התעופה עוברים השניים דרך מאפר מוזר ותמהוני המשנה את חזותם. בנמל התעופה בארצות הברית ממתינים להם שני יפנים גברתנים המנסים לחטוף אותם. מנדי גולד, המנוסה בקרב מגע, מצליח להביס אותם והם בורחים במונית. היפנים רודפים אחריהם וכמעט מצליחים לחסלם. בסופו של דבר מצליח מנדי גם הפעם להביס אותם. הארי נפצע, ומסוק לא מזוהה אוסף אותו. מנדי צועד לבדו ולפנות בוקר אוסף אותו מסוק של הסוכנות.
 חלק שני - הישרדות (יצא ב-2008) בספר מנדי גולד מנסה לשכנע את הארי לסייע לו לפרוץ למחשבי הסוכנות. הארי תאב הבצע משתכנע. לאחר שמנדי גולד פורץ למחשבי האן אס איי הוא חושף סרטון של התרסקות מטוס. מהסרטון נראה בבירור כי באן אס איי גרמו להתרסקות באמצעות טכנולוגיה כלשהי. לאחר מכן מתנהל מרדף של סוכני האן אס איי אחרי מנדי גולד, במטרה לחסלו. בו זמנית, אביו של מנדי גולד מפוצץ שיחה אצל הרב והרבנית שוורצברגר בכעס ונעלם. מנדי נלכד על ידי הסוכנות, ונשבה בקסמו של דניס קוי מנטגומרי. חיליק וויס, חברו הטוב ביותר של מנדי, יוצא לארצות הברית לאחר שמנדי מתקשר משם בעיצומו של המרדף אחריו. המטוס של חיליק מתרסק.
 חלק שלישי - הפאזל (מחולק לשני חלקים)
הפאזל א (יצא ב-2009) בספר חיליק ניצל ברגע האחרון מהמטוס בעזרתו של הפרופסור ג'ורג אליוט ברנהרדט, פרופסור להיסטוריה בעל עבר אפל. הוא מתכנן להשתמש בחיליק כדי להניא את מנדי ממונטגומרי, ואז לעשות בו שימוש כלשהו. קוי מונטגומרי וג'יימס אריקסון נמנו בעבר על לוחמי הטייגסון היפניים, הם היחידים שנותרו לאחר הפצצת האטום. ג'יימס כועס על מונטגומרי, לאחר שמסתבר שהוא היה שתול מטעם האמריקניים. אשתו של ג'יימס נהרגה בהתרסקות מטוס, והוא נושא לאישה את קייקו. זוג חוקרים פרטיים, אוריאל ויוכבד מילר, יוצאים בעקבות חיליק. הם נעזרים באיש מחשבים בשם חזי, שמותקף על ידי חבורת פושעים בהובלת יעקב שניידר, אחד מהלקוחות של הזוג מילר.
הפאזל ב (יצא ב-2009)
מאחורי הקלעים, חלק תוספות שהוצג כמוגש על ידי עורך הסדרה נפתלי שיינמן, יצא ב-2009.
ספר אנציקלופדי שהוא החלק המשלים והאחרון בסדרת "פתח מילוט", הכולל ריאיון עם הדמויות (בו הן מדברות בחופשיות על הקורות אותם, וכן מתלוננות או מחמיאות לכותב ולצוות העריכה), פספוסים (ביצוע מחודש וקומי לקטעים של סצנות מתח ודרמה מתוך חלקי הסדרה), מדריכים (איך להתגבר על פחד טיסות, איך להשתמש במקלות אכילה יפניים), מתכונים ותכנים רבים נוספים חדשים ומקוריים. עמודים רבים מוקדשים לחשיפת קישורים ורמזים בעלילה. בספר גם מופיעות תמונות, וכן קלסתרונים של הדמויות ש"הורכבו בתוכנת מחשב ייחודית, טכנולוגיית הקלסתרונים המובילה, בה משתמשות סוכנויות משטרה בכל רחבי העולם, ובכלל זה ה-CIA, ה-FBI וצבא ארצות הברית". הספר גם מכיל סיפורים קצרים בכיכוב דמויות הסדרה.

 סדרת "התרסקות"
 חלק ראשון: יואל קופר, יצא ב-2010.
 חלק שני: אדולפיוס המילטון, יצא ב-2010.
 חלק שלישי: בלומה קופר, יצא ב-2011 / 2012.
 חלק רביעי: קינרד, יצא ב-2013.
 חלק חמישי: לוציוס רבל יצא בימים האחרונים של 2015.
 חלק שישי: רוסאריו רוסי, יצא ב-2025.

עלילת סדרה זו מתרחשת בשווייץ ועוסקת באברך (יואל קופר) שלוקה בפיצול אישיות בעקבות תאונת דרכים מחרידה וביזארית. מצד אחד הוא אברך עדין נפש, מצד שני הוא גנב-על בעל מזימות שוד מושלמות וגאוניות. במקביל, רוצח שכיר (אדולפיוס המילטון) עם יכולות צליפה נדירות, נמצא בעקבות הגנב ובעקבות עברו הלוט בערפל. טיפוס לבקני שלא ברור מה מטרתו, מצליח ללכוד את הרוצח במהלך החלק השני בסדרה, ולהכריח אותו לבצע עבורו משימה חריגה נוספת, המתוארת בחלק השלישי. אשתו של האברך (בלומה קופר), מנסה לברוח מבעלה שהפך למפלצת קרירה, וכך גם עליה להימלט מהרוצח.

בכל אחד מחלקי הסדרה מתוארת מזימת שוד, אותה מוציא לפועל גנב-העל (מר ווֹרְם); בכל אחד מחלקי הסדרה, מתואר ביצוע כלשהו הקשור לצליפה, חיסול או עינוי על ידי אדולפיוס המילטון; כל אחד מהחלקים מסתיים בקליף האנגר מהדהד; כל חלק מרחיב את האירועים והתסבוכות סביב דמות הנושא; במהלך הסדרה מופיעים רמזים וצפנים שונים, המאפשרים לקורא לפצח או לחזות את המשך העלילה ועתיד הדמויות; בחלק השני מתוארת 'מזימת הגמדים הקדושים', בחלק השלישי מתואר טיפוס הרים והישרדות באלפים השווייצריים; בחלק השלישי גם מתואר ברצף של ארבעה פרקים (דבר נדיר בסדרה המקדישה פרק אחד לכל היותר ברצף לדמות אחת), תהליך מלא של קצירת רקמות מגופת תורם; בחלק הרביעי מתוארת דמות העושה שימוש באמנות לחימה אזוטרית קי-איי; בחלק החמישי מתואר לפרטיו תהליך רמאות המבוצע כלפי קזינו במהלך משחק באקארה.

סדרת "איום בליסטי"
 חלק ראשון: כלא של כבוד, יצא ב-2012.

ספר זה ממותג כמותחן גרפי, על משקל רומן גרפי. הוא מכיל איורי תלת-ממד צבעוניים שהופקו במחשב, והבימוי מציג זוויות רחבות של הסצנה והתמקדות מרובה בדמויות. בדבר העורך הודגש שלא מדובר בספר קומיקס, כך ניתן דגש לקונפליקטים בין הדמויות, לקטעי אמנויות לחימה, מרדפים וירי. בסוף הספר מופיע פרק של "מאחורי הקלעים", המציג אתגרים גרפיים בהפקת האיורים, מידע על הדמויות ואיורים שהושמטו.

ספרים אחרים
 לעלות על נס, יצא ב-2006
 טעות אופטית, המהדורה הראשונה יצאה ב-2002, ולאחריה יצאו עוד כמה מהדורות. המהדורה האחרונה (מהדורה מספר שש) יצאה ב-2007.
 Optical Illusion, חלק 1, יצא ב-2011.
 Optical Illusion, חלק 2, יצא ב-2011.
 Riding On A Miracle, יצא ב-2011.
ברית של גנבים יצא ב-2016
401 יצא ב-2018
זהב אדום ב-2018
זהב שחור ב-2018
בעבור צלחת צ'ולנט, 2021
דואט זהב ב-2021 (מאחד את שני ספריו דואט שחור ודואט זהב ומספק הצצה לספר הבא בסדרה 'זהב שקוף')
ציפור מתח (9 חלקים) ב-2020. חלק מהסיפורים המופיעים בספר הופיעו בעבר בעיתונות
הפללה בשלושה נעלמים ב-2022. ספר אינטראקטיבי
עריכה
 פיני ופניני - הרפתקאות במרפאה, יצא ב-2011, מאת נפתלי שיינמן.
גרשונוביץ כתב על ספר זה, שהוא ספר גרוע בכל קנה מידה מוסרי והוא ממליץ שלא לקוראו.

קישורים חיצוניים

 ספרא וסייפא האתר האישי של גרשונוביץ
 ויקיפנתר אנציקלופדיה שיתופית ממכלול יצירתו של נחמן גרשונוביץ




 הייתי חיית מחמד של השטן באתר עברית.

הערות שוליים

קטגוריה:סופרי מתח ואימה ישראלים
קטגוריה:סופרים חרדים ישראלים
קטגוריה:חסידי ברסלב
קטגוריה:ישראלים שנולדו ב-1982